और फिर लाजवंती के पिता को समझा दिया गया कि उसकी बेटी की जि़न्दगी अब बदलने वाली है। उसे भी और तुम्हें भी काफ़ी रुपये मिलेंगे। लाजवंती एक रियल्टी टीवी शो का हिस्सा बनने जा रही है। उसका बाप खुश था। बेटी की शादी के ख़र्च का इन्तज़ाम होने की उसे आशा बंध गयी थी। वह नगरपालिका में सफ़ाई विभाग में काम करता था। उसी की सिफ़ारिश पर दो माह पहले ही अठारह वर्षीय कुमारी लाजवंती को नगरपालिका के सफ़ाई विभाग में काम पर रख लिया गया था और वह खटा पाखाने विभाग में फि़लहाल बाहर खाता में काम करने लगी थी और यह आश्वासन भी मिला था कि जल्द ही कुमारी लाजवंती की नौकरी परमानेंट हो जायेगी। अब साल-दो साल तो बाहरखाता में काम करना ही पड़ेगा।